DA Den Europæiske Unions Tidende C 3/11

Meddelelse fra Det Schweiziske Forbund til Europa-Kommissionen om anvendelse af artikel 37 i Europa-Parlamentets og Rådets forordning (EF) nr. 562/2006 om indførelse af en fællesskabskodeks for personers grænsepassage (Schengen-grænsekodeks)

(2009/C 3/06)

I. Artikel 4, stk. 3 — Sanktioner i tilfælde af ulovlig passage af de ydre grænser uden for grænseovergangsstederne og de normale åbningstider

I overensstemmelse med artikel 37 sammenholdt med artikel 4, stk. 3, i Europa-Parlamentets og Rådets forordning (EF) nr. 562/2006 af 15. marts 2006 om indførelse af en fællesskabskodeks for personers grænsepassage (Schengen-grænsekodeks) meddeler Det Schweiziske Forbund, at udenlandske statsborgere, der rejser ind eller ud af Schweiz uden for et godkendt grænseovergangssted, idømmes en frihedsstraf på højst et år eller en bøde (artikel 115, stk. 1, litra d), i den føderale udlændingelov, LEtr; RS 142.20). Hvis beslutningen om tilbagesendelse eller udvisning fuldbyrdes øjeblikkeligt, kan dommeren undlade at retsforfølge den udenlandske statsborger (artikel 115, stk. 4, LEtr).

Artikel 115 LEtr lyder som følger:

»Indrejse, udrejse og ulovligt ophold, ulovlig udøvelse af indtægtsgivende virksomhed 1. Der idømmes en frihedsstraf på højst et år eller en bøde til personer, der: a) overtræder bestemmelserne om indrejse i Schweiz (artikel 5) b) opholder sig ulovligt i Schweiz, f.eks. efter udløbet af et ophold, der ikke kræver opholdstilladelse, eller efter en opholdstilladelses udløb c) udøver indtægtsgivende virksomhed d) rejser ind eller ud af Schweiz uden for et godkendt grænseovergangssted (artikel 7). 2. Der idømmes samme straf, hvis den udenlandske statsborger efter at være udrejst af Schweiz eller efter at have forladt transitområdet i en schweizisk lufthavn indrejser eller har truffet foranstaltninger for at indrejse på en anden stats område i modstrid med den pågældende stats indrejseregler. 3. Der idømmes bødestraf, hvis personen handler uagtsomt. 4. Hvis beslutningen om tilbagesendelse eller udvisning fuldbyrdes øjeblikkeligt, kan dommeren undlade at retsforfølge, henvise sagen eller pålægge den ulovligt ind- eller udrejste udenlandske statsborger straf«.

II. Artikel 21, litra c) — En medlemsstats mulighed for i lovgivningen at indføre en forpligtelse til at være i besiddelse af eller medbringe papirer og dokumenter

I overensstemmelse med artikel 37 sammenholdt med artikel 21, litra c), i Europa-Parlamentets og Rådets forordning (EF) nr. 562/2006 af 15. marts 2006 om indførelse af en fællesskabskodeks for personers grænsepassage (Schengen-grænsekodeks), meddeler Det Schweiziske Forbund, at udenlandske statsborgere ifølge schweizisk ret ikke har pligt til at være i besiddelse af eller medbringe papirer og dokumenter.

III. Artikel 21, litra d) — Tredjelandsstatsborgeres pligt til at anmelde deres tilstedeværelse på en medlemsstats område

I overensstemmelse med artikel 37 sammenholdt med artikel 21, litra d), i Europa-Parlamentets og Rådets forordning (EF) nr. 562/2006 af 15. marts 2006 om indførelse af en fællesskabskodeks for personers grænsepassage (Schengen-grænsekodeks), meddeler Det Schweiziske Forbund, at udenlandske statsborgere ifølge schweizisk ret i princippet har pligt til at anmelde deres tilstedeværelse på schweizisk område i medfør af artikel 10-17 i den føderale udlændingelov af 16. december 2005 (LEtr; RS 142.20). Følgende personer er fritaget for denne forpligtelse:

— udenlandske statsborgere, der ikke udøver indtægtsgivende virksomhed, som opholder sig i Schweiz i højst tre måneder. I medfør af artikel 16 i LEtr skal personer, der driver udlejning med gevinst for øje, imidlertid anmelde disse personers tilstedeværelse til den kompetente kantonmyndighed

— udenlandske statsborgere, der leverer en tjenesteydelse over landegrænserne, eller som udøver indtægtsgivende virksomhed i Schweiz for en udenlandsk arbejdsgiver, på den betingelse, at de udøver den indtægtsgivende virksomhed i mindre end otte dage pr. kalenderår (artikel 14 i LEtr og artikel 14 i lov om indrejse, ophold og udøvelse af en indtægtsgivende virksomhed, OASA; RS 142.201). I følgende sektorer er der imidlertid en forpligtelse til at anmelde de pågældende personers tilstedeværelse og søge om tilladelse: byggeri, ingeniørarbejde, færdiggørelsesarbejde, restauration, hotelvirksomhed og rengøring i industrien eller i husholdninger, sikkerhed og overvågning, handelsrejsende og sexindustrien.

De nationale bestemmelser vedrørende artikel 21, litra d), i Schengen-grænsekodeksen er følgende:

Den føderale udlændingelov (LEtr) af 16. december 2005; RS 142.20

»KAPITEL 4 Tilladelse og anmeldelse Artikel 10 Tilladelse til ophold uden indtægtsgivende virksomhed 1. Udenlandske statsborgere, som ikke udøver indtægtsgivende virksomhed, har ret til at opholde sig i Schweiz i tre måneder uden tilladelse, medmindre deres visum gælder for en kortere periode. 2. Udenlandske statsborgere, der planlægger et længere ophold uden indtægtsgivende virksomhed, skal søge om tilladelse. Der skal søges om tilladelse hos den kompetente myndighed på det planlagte opholdssted før indrejse i Schweiz. Artikel 17.2 finder anvendelse. Artikel 11 Tilladelse til ophold med indtægtsgivende virksomhed 1. Udenlandske statsborgere, der ønsker at udøve indtægtsgivende virksomhed i Schweiz, skal være i besiddelse af en tilladelse uanset opholdets varighed. Der skal søges om tilladelse hos den kompetente myndighed på det planlagte arbejdssted. 2. Ved indtægtsgivende virksomhed forstås lønnet beskæftigelse eller selvstændig virksomhed, der normalt giver en indtjening, også selv om den udøves gratis. 3. Hvis der er tale om lønnet beskæftigelse, skal arbejdsgiveren søge om tilladelse. Artikel 12 Forpligtelse til at anmelde indrejse 1. Udenlandske statsborgere, der søger om tilladelse til kortvarigt ophold eller om opholds- eller etableringstilladelse, skal anmelde deres indrejse til den kompetente myndighed på bopæls- eller arbejdsstedet i Schweiz før udløbet af det ophold, der ikke kræver opholdstilladelse og inden påbegyndelse af den indtægtsgivende virksomhed. 2. De skal anmelde deres indrejse til den kompetente myndighed på det nye opholdssted, hvis de etablerer sig i et nyt kanton eller en ny kommune. 3. Forbundsrådet fastsætter fristerne for anmeldelse af indrejse. Artikel 13 Procedurer for tilladelse og indrejseanmeldelse 1. Udenlandske statsborgere skal fremlægge gyldig legitimation, når de anmelder deres indrejse. Forbundsrådet fastsætter undtagelserne og de godkendte former for legitimation. 2. Den kompetente myndighed kan kræve, at der fremlægges en straffeattest fra hjemlandet eller det sidste opholdsland eller andre dokumenter, der er nødvendige for proceduren. 3. Udenlandske statsborgere kan først anmelde deres indrejse, når de er i besiddelse af alle de dokumenter, som den kompetente myndighed kræver for at udstede en tilladelse. Artikel 14 Undtagelsesbestemmelser Forbundsrådet kan fastsætte gunstigere bestemmelser vedrørende forpligtelsen til at søge om tilladelse eller anmelde indrejse, navnlig for at lette midlertidige tjenesteydelser over landegrænserne. Artikel 15 Forpligtelse til at anmelde udrejse Udenlandske statsborgere, der er i besiddelse af en tilladelse, skal anmelde deres udrejse af Schweiz eller deres flytning til et andet kanton eller til en anden kommune til den kompetente myndighed på opholdsstedet. Artikel 16 Udlejeres forpligtelser Personer, der udlejer til en udenlandsk statsborger med gevinst for øje, skal anmelde den udenlandske statsborgers tilstedeværelse til den kompetente kantonmyndighed. Artikel 17 Regler for ophold, indtil der er truffet beslutning 1. Udenlandske statsborgere, der er indrejst lovligt i Schweiz med henblik på et midlertidigt ophold, og som efterfølgende indgiver ansøgning om tilladelse til permanent ophold, skal afvente beslutningen i udlandet. 2. Den kompetente kantonmyndighed kan tillade, at udenlandske statsborgere opholder sig i Schweiz under proceduren, hvis det er åbenlyst, at betingelserne for indrejse er opfyldt«.

Lov om indrejse, ophold og udøvelse af indtægtsgivende virksomhed (OASA) af 24. oktober 2007; RS 142.201